b'\n_START_ARTICLE_\nHakamaa\n_START_PARAGRAPH_\nHakamaa on  mets\xc3\xa4- tai niittymaalla oleva karjanlaidunnukseen k\xc3\xa4ytetty, yleens\xc3\xa4 aidattu alue. Hakamaat ovat perinnebiotooppeja. _NEWLINE_Varsinaiset hakamaat ovat yleens\xc3\xa4 runsaskasvuisella mets\xc3\xa4- tai niittymaalla olevia koivuvaltaisia, katajia tai muita pist\xc3\xa4vi\xc3\xa4 pensaita kasvavia alueita, joilla ruoho- ja hein\xc3\xa4kasvillisuus on hyvin kehittynyt. _NEWLINE_Hakamaamets\xc3\xa4t ovat valoisia metsi\xc3\xa4, jotka ovat yleens\xc3\xa4 syntyneet tavalliselle mets\xc3\xa4maalle siell\xc3\xa4 tapahtuneen laidunnuksen seurauksena. Karja on voinut aiheuttaa vaurioita puustolle. Puut ovat usein karjan pureksimia ja runsasoksaisia ja ep\xc3\xa4muotoisia. Hakamaametsiss\xc3\xa4 on monia vaateliaita kasvi- ja hy\xc3\xb6nteislajeja.'